เอกสารแนบ 3 รายงานของคณะกรรมการตรวจสอบ

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 4/2555 วันที่ 9 พฤษภาคม 2555 ได้มีมติแต่งตั้ง นางอรดี
รุ่งเรืองโรจน์ นางวัชนี วัฒนถวัลย์วงศ์ และนายเกรียงศักดิ์ ศรีไพศาล
เป็นคณะกรรมการตรวจสอบของบริษัทในปี 2555 อีกวาระหนึ่ง โดยมีวาระการดำรงตำแหน่ง 1
ปีนับแต่วันที่ 9 พฤษภาคม 2555 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน
กรรมการทุกท่านมีคุณสมบัติเหมาะสมตามที่ตลาดหลักทรัพย์แห่งประเทศไทยกำหนด
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
คณะกรรมการตรวจสอบมีหน้าที่และความรับผิดชอบตามกฏบัตรคณะกรรมการตรวจสอบซึ่งสอดคล้องกับข้อกำหนดของตลาดหลักทรัพย์แห่งประเทศไทย
ตลอดจนปฏิบัติหน้าที่อื่นๆ ตามที่ได้รับมอบหมายจากคณะกรรมการบริษัท และ
รายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ

ในรอบปี 2555 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารและผู้สอบบัญชีเข้าร่วมประชุมตามวาระอันควร
ได้ร่วมประชุมกับคณะกรรมการบริษัทอีก 6 ครั้ง สาระสำคัญของการปฏิบัติงานในรอบปี 2555
สรุปได้ดังนี้

1.  รายงานทางการเงิน

ดูแลรายงานทางการเงินของบริษัทให้มีการปฏิบัติตามมาตรฐานการบัญชีที่รับรองทั่วไปตลอดจนมาตรฐานการบัญชีฉบับใหม่
และให้มีการเปิดเผยข้อมูลอย่างเพียงพอ
คณะกรรมการตรวจสอบได้สอบทานงบการเงินรายไตรมาสและงบการเงินประจำปีร่วมกับฝ่ายบริหารและผู้ตรวจสอบภายใน
เพื่อรับทราบรายงานและพิจารณาข้อชี้แจงจากฝ่ายบริหาร
รวมทั้งได้เชิญผู้สอบบัญชีเข้าร่วมประชุมเพื่อให้ข้อมูลเกี่ยวกับผลการสอบทานและตรวจสอบงบการเงิน
ข้อสังเกตและข้อเสนอแนะจากการตรวจทานและตรวจสอบ
ตลอดจนความเป็นอิสระในการดำเนินงานของผู้สอบบัญชี
ก่อนนำเสนอคณะกรรมการบริษัทอนุมัติเพื่อนำส่งตลาดหลักทรัพย์แห่งประเทศไทย
หรือเสนอผู้ถือหุ้นอนุมัติแล้วแต่กรณี

2.  การควบคุมภายใน

ดูแลให้บริษัทมีระบบการควบคุมภายในที่เหมาะสมและมีประสิทธิภาพ
โดยพิจารณาจากรายงานของสำนักตรวจสอบภายใน รายงานของคณะกรรมการบริหารความเสี่ยง
รายงานของผู้สอบบัญชี
และแบบประเมินความเพียงพอของระบบการควบคุมภายในโดยคณะกรรมการบริษัท
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพมากขึ้น ทั้งนี้
สำนักตรวจสอบภายในรายงานผลตรงต่อคณะกรรมการตรวจสอบ
พิจารณาอนุมัติแผนการตรวจสอบประจำปี งบประมาณ และบุคลากรของสำนักตรวจสอบภายใน
เพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
และได้ดำเนินการปรับปรุงระบบการควบคุมภายในในส่วนที่เป็นจุดอ่อนที่มีสาระสำคัญอย่างต่อเนื่อง

3.  การบริหารความเสี่ยง

ดูแลให้บริษัทมีการประเมินความเสี่ยงในด้านต่างๆ
ครอบคลุมทั้งองค์กรเพื่อประโยชน์ในการบริหารความเสี่ยงของบริษัททางด้านการปฏิบัติตามกฎหมายและข้อบังคับที่เกี่ยวข้อง
การลงทุนในธุรกิจใหม่ การดำเนินธุรกิจ การบริหารจัดการ และ ด้านการเงิน

4.  รายการที่เกี่ยวโยงกัน

สอบทานรายการที่เกี่ยวโยงกันและร่วมพิจารณาอนุมัติรายการที่เกี่ยวโยงกันที่เกิดขึ้น เช่น
การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์แห่งประเทศไทย

5.  พิจารณาคัดเลือกและเสนอแต่งตั้งผู้สอบบัญชีและกำหนดค่าสอบบัญชี

คณะกรรมการตรวจสอบได้พิจารณาความเป็นอิสระและคุณสมบัติของผู้สอบบัญชี
พิจารณาค่าสอบบัญชีที่เสนอ
และได้ร่วมกับฝ่ายบริหารในการประเมินผลการปฏิบัติงานของผู้สอบบัญชีในรอบปีที่ผ่านมา
คณะกรรมการตรวจสอบเห็นชอบให้คณะกรรมการบริษัทนำเสนอต่อที่ประชุมผู้ถือหุ้นพิจารณาอนุมัติให้
นายบุญญฤทธิ์ ถนอมเจริญ ทะเบียนเลขที่ 7900 หรือนางสาวนภาพร สถิตย์ธรรมพร ทะเบียนเลขที่
7494 หรือนายเจริญ ผู้สัมฤทธิ์เลิศ ทะเบียนเลขที่ 4068 หรือนางสาวอรวรรณ ศิริรัตนวงศ์
ทะเบียนเลขที่ 3757 หรือนายวินิจ ศิลามงคล ทะเบียนเลขที่ 3378 จากบริษัท เคพีเอ็มจี ภูมิไชย
เป็นผู้สอบบัญชีของบริษัทสำหรับปี 2555 นับเป็นปีที่ 2

6.  ทบทวนและให้ความเห็นเพิ่มเติมในการจัดทำงบประมาณประจำปีของบริษัท

ในรอบปี 2555
คณะกรรมการตรวจสอบเห็นว่ารายงานทางการเงินของบริษัทมีความถูกต้องในสาระสำคัญตามมาตรฐานการบัญชีที่รับรองทั่วไป
ระบบการควบคุมภายในมีความเพียงพอและเหมาะสมกับสภาพธุรกิจ
มีการประเมินและจัดการความเสี่ยงครอบคลุมในด้านการปฏิบัติงานและโครงการลงทุนใหม่ๆ
มีการเปิดเผยข้อมูลรายการระหว่างกันอย่างเพียงพอและไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์แห่งประเทศไทย

  (นางอรดี รุ่งเรืองโรจน์)

  ประธานคณะกรรมการตรวจสอบ